b'\n_START_ARTICLE_\nBendruomeni\xc5\xb3 tragedija\n_START_SECTION_\nTermino kilm\xc4\x97\n_START_PARAGRAPH_\nTerminas pirm\xc4\x85 kart\xc4\x85 buvo pavartotas Viljamo Fosterio Lojdo 1833 m. knygoje apie gyventojus. Toliau termin\xc4\x85 pagarsino ir i\xc5\xa1pl\xc4\x97t\xc4\x97 Garretas Hardinas, 1968 m. \xc5\xbeurnale \xe2\x80\x9eScience\xe2\x80\x9c i\xc5\xa1spausdintoje apybrai\xc5\xbeoje \xe2\x80\x9eBendruomeni\xc5\xb3 tragedija\xe2\x80\x9c. Pabr\xc4\x97\xc5\xbeiama, kad s\xc4\x85voka \xe2\x80\x9ebendruomeni\xc5\xb3 tragedija\xe2\x80\x9c yra metafora, o ne rei\xc5\xa1kin\xc4\xaf tiksliai apib\xc5\xabdinantis terminas.\n_START_SECTION_\nApib\xc5\xabdinimas\n_START_PARAGRAPH_\nBendruomeni\xc5\xb3 tragedija pasirei\xc5\xa1kia, kai laisvas pri\xc4\x97jimas prie bendr\xc5\xb3 i\xc5\xa1tekli\xc5\xb3 pasmerkia juos sunaikinimui d\xc4\x97l besaikio naudojimo. Kadangi i\xc5\xa1tekli\xc5\xb3 teikiama nauda yra asmeninio pob\xc5\xabd\xc5\xbeio, kiekvienas asmuo yra suinteresuotas naudotis jais kuo daugiau; tuo tarpu naudojimosi s\xc4\x85naudos yra paskirstomos tarp vis\xc5\xb3 asmen\xc5\xb3, kuriems prieinami \xc5\xa1ie i\xc5\xa1tekliai, nors ne visi jais naudojasi arba naudojasi nevienodai.\n_START_SECTION_\nPavyzdys\n_START_PARAGRAPH_\nG. Hardino pateikiamas pavyzdys: kaimo bendruomen\xc4\x97 turi tik vien\xc4\x85 ganykl\xc4\x85, kurioje visi bendruomen\xc4\x97s nariai gali ganyti savo gyvulius neribotai. Kuo daugiau ganoma, tuo ma\xc5\xbeiau \xc5\xbeol\xc4\x97s auga ganykloje ir atitinkamai ma\xc5\xbe\xc4\x97ja nauda, kuri\xc4\x85 galima gauti i\xc5\xa1 gyvulininkyst\xc4\x97s._NEWLINE_Kiekvienas narys gali padidinti savo gyvuli\xc5\xb3 skai\xc4\x8di\xc5\xb3. Jei tai padarys tik vienas ar keli nariai, ganyklos laukas suprast\xc4\x97s santykinai nedaug. Ta\xc4\x8diau jei visi bendruomen\xc4\x97s nariai padidint\xc5\xb3 savo gyvuli\xc5\xb3 skai\xc4\x8di\xc5\xb3, ganykla \xc5\xbeymiai suprast\xc4\x97t\xc5\xb3. Analogi\xc5\xa1kai, jei savo gyvuli\xc5\xb3 skai\xc4\x8di\xc5\xb3 suma\xc5\xbeint\xc5\xb3 vienas bendruomen\xc4\x97s narys, ganykla pager\xc4\x97t\xc5\xb3 ne\xc5\xbeymiai, ta\xc4\x8diau bendruomen\xc4\x97s nario, suma\xc5\xbeinusio savo gyvuli\xc5\xb3 skai\xc4\x8di\xc5\xb3, pajamos suma\xc5\xbe\xc4\x97t\xc5\xb3 didesne dalimi. Tod\xc4\x97l visiems bendruomen\xc4\x97s nariams pravartu naudotis gamykla kuo intensyviau._NEWLINE_Bendruomeni\xc5\xb3 tragedij\xc4\x85 nulemia \xc5\xbemogaus prigimtis teikti pirmenyb\xc4\x99 asmeniniams interesams bei bendro turto naudojimo charakteristika: veiksmo naudos ir tos naudos kainos, tenkan\xc4\x8dios individualiam asmeniui, neatitikimas.\n_START_SECTION_\nBendruomeni\xc5\xb3 tragedija dabartiniais laikais\n_START_PARAGRAPH_\nBendruomeni\xc5\xb3 tragedijos pavyzd\xc5\xbei\xc5\xb3 dabartin\xc4\x97je visuomen\xc4\x97je galima rasti labai daug. \xe2\x80\x9eBendro turto\xe2\x80\x9c kategorijai gali b\xc5\xabti priskiriama viskas, kas n\xc4\x97ra privati nuosavyb\xc4\x97: (oras, valstybei priklausantys objektai, atmosfera) ir viskas, kas prieinama santykinai nemokamai (valstybin\xc4\x97s socialin\xc4\x97s paslaugos). Aktualiausios problemos yra susijusios su vie\xc5\xa1\xc5\xb3j\xc5\xb3 paslaug\xc5\xb3 s\xc4\x85naudomis, gamtos i\xc5\xa1tekli\xc5\xb3 sunaudojimu, aplinkos ter\xc5\xa1imu._NEWLINE_Bendruomeni\xc5\xb3 tragedijos atitikmuo sociologijoje \xe2\x80\x93 paskirstytos atsakomyb\xc4\x97s fenomenas._NEWLINE_Informacin\xc4\x97je visuomen\xc4\x97je atsiranda bendruomeni\xc5\xb3, kur bendrai kuriamas bei vartojamas resursas yra informacija (atviro kodo programuotoj\xc5\xb3 bendruomen\xc4\x97s, Vikipedija ir pan). \xc5\xa0iuo atveju min\xc4\x97ta tragedija beveik arba ir visi\xc5\xa1kai nepasirei\xc5\xa1kia, nes aktyviai kit\xc5\xb3 darbu besinaudojantys bet neprisidedantys nariai, kad ir nelabai naudingi, n\xc4\x97ra ir kenksmingi. Egoistin\xc4\x97 prigimtis galb\xc5\xabt skatint\xc5\xb3 prie toki\xc5\xb3 projekt\xc5\xb3 jokiu b\xc5\xabdu neprisid\xc4\x97ti, ta\xc4\x8diau viso pasaulio mastu d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3 prisidedan\xc4\x8di\xc5\xb3 atsiranda pakankamai. Didesn\xc4\xaf pavoj\xc5\xb3 kelia nuolat besikartojan\xc4\x8dios \xc4\xafvairi\xc5\xb3 grupi\xc5\xb3 pastangos perimti bendrai sukurtas vertybes \xc4\xaf savo rankas (tarkm, SCO procesai). \xc5\xa0iai gr\xc4\x97smei suma\xc5\xbeinti bendruomen\xc4\x97s naudoja bendr\xc4\x85 turt\xc4\x85 saugan\xc4\x8dias licenzijas (LGPL, GFDL, GPL) bei itin r\xc5\xabpinasi savo veiklos legalumu (kad bendras turtas netapt\xc5\xb3 kam nors priteistas kaip kompensacija).\n_START_SECTION_\nKritika\n_START_PARAGRAPH_\nHardino teiginiai neretai naudojami kaip argumentas privatizuoti bendrai naudojamus resursus, teigiant, jog tuomet jie bus geriau saugomi ir taupiau naudojami. Ta\xc4\x8diau jei bendras turtas jau buvo tvarkomas bei reguliuojamas kokiomis nors taisykl\xc4\x97mis bei institucijomis, tokia privatizacija daugel\xc4\xaf kart\xc5\xb3 yra atvedusi prie prastesnio, ma\xc5\xbeiau efektyvaus resurs\xc5\xb3 naudojimo . Tod\xc4\x97l kartais teigiama, jog Hardino teiginiai teisingi tik tokiems bendriems resursams, kuri\xc5\xb3 naudojimo tvarkymu niekas visi\xc5\xa1kai nesir\xc5\xabpina. Pad\xc4\x97tis, kuomet savininkas turt\xc4\x85 tvarko pras\xc4\x8diau nei tvarkyt\xc5\xb3 bendruomen\xc4\x97, vadinama antibendruomeni\xc5\xb3 tragedija. Antibendruomeni\xc5\xb3 tragedija pasitaiko patent\xc5\xb3 srityje, kuomet visuomenei reikalingam produktui reikia tiek daug \xc4\xafvairi\xc5\xb3 savinink\xc5\xb3 rankose esan\xc4\x8di\xc5\xb3 patentuot\xc5\xb3 technologij\xc5\xb3, jog d\xc4\x97l per dideli\xc5\xb3 licenzijavimo i\xc5\xa1laid\xc5\xb3 n\xc4\x97 vienam savininkui neapsimoka jo gaminti (mokes\xc4\x8diai u\xc5\xbe patentus sudaro apie 20 doleri\xc5\xb3 net ir pigaus DVD grotuvo kainos). Ji taip pat buvo stebima posovietiniu laikotarpiu po privatizacijos, kuomet nepaisant dideli\xc5\xb3 nenaudojam\xc5\xb3 plot\xc5\xb3 esan\xc4\x8diose parduotuv\xc4\x97se dauguma pradedan\xc4\x8di\xc5\xb3 verslinink\xc5\xb3 (konkurent\xc5\xb3) ten \xc4\xafsileisti nebuvo ir stat\xc4\x97si daug prastesn\xc4\x97s kokyb\xc4\x97s kioskus.'